Sesudah Suboh

**Sesudah Suboh** merupakan sebuah filem Melayu yang diterbitkan oleh Merdeka Film Productions di Malaysia. Filem ini diterbitkan dalam bentuk filem hitam putih tanpa warna. Filem ini diarahkan oleh P. Ramlee, dan ditayangkan di pawagam seluruh negara pada 20 September 1967. Dalam filem ini beliau telah memperkenalkan barisan pelakon-pelakon baharu dan turut mengambil pelakon-pelakon bukan Melayu.

## Sinopsis
Kisah kehidupan sebuah keluarga yang terdiri daripada Ariffin Mahmud (P. Ramlee), isterinya Salmi (Juliana Ibrahim), dan dua orang anak mereka, Salim (Ed Osmera) dan Salmiah (Khatijah Hashim). Ariffin memiliki sebuah kedai buku dan majalah sering bekerja hingga lewat malam kerana kurang senang berada di rumah. Isterinya Salmi pula amat sibuk dengan dengan kerja-kerja kebajikan dan merupakan ketua bagi Persatuan Wanita. Anak-anak mereka pula, Salim dan Salmiah asyik berpeleseran dengan teman dan pasangan masing-masing tanpa mempedulikan ayahnya sendiri. 

Pada suatu hari, Ariffin telah berkenalan dengan seorang wanita bernama Alice (Veera Wee) yang datang meminta pertolongan untuk membaiki keretanya yang kebetulan rosak berhampiran dengan rumah Ariffin. Tingkah laku Alice yang begitu baik telah menarik hati Ariffin terhadapnya. Sejak dari itu mereka sering berhubungan dan keluar bersama-sama. Ketika Ariffin dan Alice pergi bercuti di Port Dickson, Salim yang juga berada di sana bersama kawan-kawannya telah ternampak ayahnya Ariffin sedang berpegangan tangan dengan Alice di tepi pantai. Salim yang begitu marah bergegas pulang ke rumah untuk memberitahu kepada ibunya. Ibunya tidak dapat berbuat apa-apa dan menyangkakan bahawa Ariffin sudah berasa bosan untuk hidup bersama di dalam keluarga ini. Apabila Ariffin pulang ke rumah, dia telah dimarahi dan dikasari oleh Salim, ini menyebabkan Ariffin mulai hilang sabar lalu terus menampar muka Salim. Ekoran dari pergeseran ini,  Ariffin telah mengambil keputusan untuk menjual kedai bukunya kepada Allan (Hoon Thye Chong) dengan harga RM50,000 dan di bayar dengan sekeping cek. Ariffin memaklumkan kepada ahli keluarganya bahawa dia akan berkahwin dengan Alice oleh kerana ibu mereka tidak mempedulikannya termasuk kedua-dua orang anak-anaknya yang telah menderhaka kepadanya. Pada ketika itu, Ariffin memberitahu siapa dirinya yang sebenar. Dia sebenarnya adalah anak kepada seorang usahawan terkenal iaitu Datuk Mahmud, kehidupannya berubah sama sekali selepas dia berkahwin dengan Salmi. Salmi pada ketika itu merupakan perempuan simpanan kepada ayahnya. Ekoran dari perkahwinan tersebut, ayahnya telah mengusir Ariffin dan Salmi kerana telah menjatuhkan air mukanya. Disebabkan itulah, kehidupannya seperti seorang yang miskin dan sederhana sahaja. Selepas mendengar penjelasan tersebut, semua ahli keluarganya mulai sedar akan kesilapan mereka selama ini, namun Ariffin tetap mahu meninggalkan rumah dan mengikut Alice ke Sabah untuk memulakan kehidupan yang baharu. 

Ariffin kemudiannya terus berangkat ke Lapangan Terbang Subang, Selangor tanpa mengetahui keadaan sebenar yang akan menantinya di sana, sesuatu yang bakal mengubah hidupnya. Alice dengan sengaja tidak membelikan tiket untuk Ariffin. Dengan itu, dia berasa amat terkejut dan kecewa kerana diperlakukan seperti itu. Tanpa disangka-sangka, Allan telah mengekori pergerakan Ariffin dan Alice. Dia memperkenalkan diri dan memberitahu yang Alice adalah isterinya dan dia memulangkan semula kedai buku kepada Ariffin dan menyerahkan lagi RM450,000 duit wasiat kepada Ariffin sebagai pemegang amanah selepas bapa Ariffin meninggal dunia beberapa tahun yang lalu. Keluarga Ariffin akhirnya sempat juga tiba di lapangan terbang dan terus memujuk Ariffin untuk pulang ke rumah semula. Kehidupan Ariffin dan keluarganya kembali aman dan sentosa.

## Pelakon

### Pelakon Melayu
* P. Ramlee sebagai Ariffin Mahmud
* Juliana Ibrahim sebagai Salmi
* Ed Osmera sebagai Salim
* Khatijah Hashim sebagai Salmiah
* Raden Sudiro sebagai Diro (orang gaji Ariffin)

### Pelakon Cina
* Vera Wee sebagai Alice Lim (isteri Allan)
* Hoon Thye Chong sebagai Allan Hoon (suami Alice)

### Pelakon India
* Suriya Kumari sebagai Chandra (kekasih Salim)
* V I Stanley sebagai Krishna Murthi (bapa Chandra)
* Sivapakiam Dharmalinggam sebagai Sarasawathi (ibu Chandra)
* H S Gill sebagai Dr Gill

### Bintang Undangan
* Saloma sebagai Penyanyi Undangan

## Runut
* Sesudah Suboh - P. Ramlee
* Qadhaan Tuhan - P. Ramlee
* Sepanjang Riwayatku - P. Ramlee
* Bulan Bintang Jadi Saksi - Ahmad Nawab
* Awas Masa Berchinta - Ahmad Nawab

## Pautan luar
* 
* ''Sesudah Subuh'' / 1967 - Filem Malaysia